钦定古今图书集成/明伦汇编/氏族典/第089卷 > 卢象昇
## 钦定古今图书集成/明伦汇编/氏族典/第089卷 > 卢象昇

按《明外史卢象昇传》：“象昇，字建斗，宜兴人。祖立志，仪
封知县。象昇白晳而臞膊独骨，负殊力。少读张巡《岳
飞传》，辄叹息曰：‘吾得为斯人足矣’。举天启二年进士，
授户部主事，督临清仓，蠹弊悉去。由员外郎稍迁大
名知府。崇祯二年，京师戒严，募士万人入卫，事定还
郡。明年，进右参政兼副使，整饬大名、广平、顺德三府”
兵备。又明年举治行卓异，进按察使，治兵如故。象昇
虽文士，善射，娴将略，能治军。六年，山西贼流入畿辅，
象昇击破之。是年冬，贼渡河，残河南。明年破郧阳六
县。命象昇以右佥都御史抚治郧阳，连战皆捷，斩寇
几尽。八年五月，湖广巡抚唐晖失事，擢右副都御史，
驰代之。其年八月命总理江北、河南、山东、湖广、四川
军务，兼湖广巡抚。未几，解巡抚任。进兵部侍郎，加督
山西、陕西军务，得将士心，战辄有功。迁兵部左侍郎，
总督宣、大、山西军务。丁外艰，廷议夺情留任，象昇四
疏恳请。帝哀之，特起陈《新甲》。制中，令象昇候代，乃墨
衰从事。寻进兵部尚书。《新甲》至，兵入蓟、辽。诏象昇勤
王，三赐上方剑。督山西总兵杨国柱诸军入援。时杨
嗣昌夺情任中枢，与总监中官高起潜主和议，象昇
心非之，与两人议不合，象昇益自奋，而事多为起潜
挠，愤甚，疏请分兵。嗣昌定议，宣、大、山西三帅属象昇，
关宁诸路属起潜。象昇名督天下兵，实不及二万，进
至钜鹿南贾庄，起潜拥关、宁兵，相距五十里。象昇乞
援，起潜不应。象昇被围三重，麾兵力战，自辰迄未，炮
尽矢穷。象昇犹奋斗，身中四矢三刃，手格杀数十人
乃死，一军尽亡。赠太子少师、兵部尚书，世荫锦衣千
户。福王时，追谥“忠烈。”